Zápisnica

zo zasadnutia  Komisie  školstva, kultúry a športu Miestneho zastupiteľstva mestskej časti Bratislava - Ružinov
zo dňa  21. 2. 2018

Prítomní: PaedDr. Mária Barancová, Ing. Martin Patoprstý, MVDr. Marián Gajdoš, PaedDr. 
                  Ján  Filc,
                   
Neprítomní: Ing. Peter Turlík – ospr.,  Mgr. Petra Palenčárová – ospr.

PROGRAM:   

1.  Otvorenie, privítanie členov komisie
2.  Asistent učiteľa v ZŠ, Borodáčova 2 - informácie JUDr. Farkašovej, zákonného zástupcu 
     žiaka
3.  Dopady krátenia rozpočtu na aktivity Cultus Ružinov. a. s.
                                                                                Predkladateľ: Mgr. Andrea Kozáková     
                                                                                                       riaditeľka         
    
4. Doplnenie štatistiky počtov detí v materských školách v zriaďovateľskej pôsobnosti 
    mestskej časti Bratislava-Ružinov pre školský rok 2017/2018
                                                                               Predkladateľ: Mgr. Viera Kováčová
                                                                                                      vedúca referátu metodiky škôl
5. Návrh harmonogramu stretnutí členov komisie na rok 2018                                                                             
6. Rôzne
    - Rozbory činnosti a hospodárenia organizácií k 31. 12. 2017
7. Záver

K bodu 1:     

       Prítomných privítala a pracovné stretnutie otvorila PaedDr. Mária Barancová, predsedníčka komisie. Členovia komisie súhlasili so zmenou poradia jednotlivých bodov   a doplnením programu. 

K bodu 2:

      JUDr. Farkašová informovala komisiu o problémoch týkajúcich sa jej syna. Je žiakom prvého ročníka v ZŠ, Borodáčova 2, ktorá je pre dieťa spádovou školou.  Ide o dieťa so ŠVVP, podľa vyjadrenia matky má narušené sociokomunikačné zručnosti. Diagnózu a hodnotenie školskej zrelosti odovzdala  škole v máji 2017, t. j. ešte pred nástupom dieťaťa do školy. Po nástupe do 1. ročníka sa žiak  počas prestávok a v  čase pobytu v ŠKD dostával do konfliktných situácií so spolužiakmi. Podľa vyjadrenia matky bol k takémuto správaniu vyprovokovaný posmeškami spolužiakov. V decembri 2017 škole odovzdala podklady na integráciu syna, na základe čoho  v januári 2018 vydala škola rozhodnutie o integrácii. Poradňa odporučila zaradenie dieťaťa do triedy s menším počtom žiakov. Škola vyhovela, žiak bol preradený do inej triedy 1. ročníka i do iného oddelenia školského klubu detí.  Podľa vyjadrenia školy jeho konaním bola ohrozovaná bezpečnosť spolužiakov a škola nie je schopná zabezpečiť ochranu ostatných detí. Vedenie školy navrhlo matke prestup dieťaťa na inú školu, kde by odbornejším prístupom viac dokázali zvládať správanie chlapca. Tiež matku informovalo, že pokladá za potrebné zabezpečiť pre dieťa prítomnosť asistenta učiteľa na výchovno-vzdelávacom procese. Je to však dlhodobý proces. Matka uvedené nepokladá za nutné, tiež závery vyšetrení dieťaťa poradňou nevyslovili potrebu asistenta učiteľa, uvedeným sa začala zaoberať na podnet školy. Vyjadrila nespokojnosť s absenciou asistenta učiteľa v škole a prácou školy v tejto oblasti.  Podľa jej slov vysvetlila riaditeľovi ZŠ, ako požiadať o asistenta na ÚPSVaR cez absolventskú prax. Vo februári 2018 riaditeľovi osobne priniesla žiadosť o pridelenie asistenta učiteľa cez absolventskú prax. Informovala ho o možnosti uchádzať sa o asistenta učiteľa na MŠVVaŠ SR z eurofondov, čo už však bolo po termíne zberu žiadostí a riaditeľ o tejto možnosti nebol informovaný. Vyjadrila nespokojnosť s faktom, že škola nie je schopná sa postarať o bezpečnosť žiakov, čo u žiakov 1. ročníka je podľa nej potrebné vo zvýšenej miere.
       Ohľadne riešenia vyššie uvedeného škola predvolala matku niekoľkokrát na stretnutia s vedením školy, ktorých sa matka vždy zúčastnila a z ktorých bol vypracovaný i písomný záznam. Bola zabezpečená i spolupráca  žiaka so školským psychológom a školským špeciálnym pedagógom.
Záver:
- požiadať poradňu o rediagnostiku a ak to vyžaduje stav dieťaťa, v správe uviesť potrebu prítomnosti asistenta učiteľa  pre dieťa
-  matka žiaka - elektronicky doručiť členom komisie aspoň posledný písomný záznam zo stretnutia s vedením školy
-  zabezpečiť spoločné stretnutie vedenia školy, matky žiaka a zamestnancov odboru školstva k predmetnej záležitosti
- predvolať riaditeľa školy na najbližšie zasadnutie komisie školstva, kultúry a športu a vypočuť si jeho stanovisko k uvedenému

  K bodu 3:

       Mgr. Kozáková prítomných informovala o cieľoch a činnosti spoločnosti, o podujatiach, ktoré spoločnosť organizuje a za akých podmienok. Informovala o výnosoch z krátkodobých a dlhodobých nájmov, hovorila o s tým súvisiacej revitalizácii jednotlivých spoločenských domov. Informovala tiež o finančných položkách, ktoré musí spoločnosť naďalej hradiť. Vysvetlila dopady zníženia rozpočtu na spoločnosť, podľa nej zníženie rozpočtu bude mať pre CULTUS likvidačný charakter, jeho ďalšie pôsobenie bude veľmi náročné. Zároveň priblížila opatrenia, ktoré spoločnosť postupne zavedie pri zníženom rozpočte.  
       Okrem iného by sa mali obmedziť a spoplatniť podujatia škôl a Knižnice Ružinov v priestoroch DK Ružinov. Predsedníčka komisie vyjadrila nesúhlas so spoplatnením nájmu priestorov v DK Ružinov základným a materským školám a tiež organizáciám, ktoré patria mestskej časti, ako napr. Knižnica Ružinov.
       Ďalším závažným opatrením má byť zatvorenie SD Prievoz a vrátenie budovy do správy mestskej časti. PaedDr. Barancová požiadala Mgr. Kozákovú, aby v tomto prípade našla pre nájomcov napr. pre detský súbor Trávniček  náhradné priestory, s čím pani riaditeľka nesúhlasila. PaedDr. Barancová sa informovala na rozširovanie nesprávnych informácií týkajúcich sa ďalšieho využitia SD Prievoz. Pani riaditeľka  požiadala, aby jej tvrdenia  a výpovede neboli zneužívané a nesprávne reprodukované. Obe sa napokon zhodli na skutočnosti, že SD Prievoz by mal byť v budúcnosti využívaný iba na kultúrne účely v prípade efektivity využívania jeho priestorov. V žiadnom prípade neuvažujú poslanci s predajom predmetnej budovy.
       PaedDr. Barancová poukázala na finančný predpoklad rekonštrukčných prác Obchodného plánu na rok 2018 v celkovej výške cca 190 000,- €.  PaedDr. Filc upozornil, že v pláne na rok 2018 musia byť iba položky, ktoré sa uskutočnia v roku 2018. Vízie na ďalšie roky musia byť kvôli prehľadnosti financovania jednotlivých projektov do veľkej miery napojených na verejné financie uvedené samostatne. Mgr. Kozáková oponovala, v takejto podobe býval Obchodný plán pripravený aj v predchádzajúcich obdobiach, k vyčísleniu chýbajúcich položiek vždy pristupovali až po schválení rozpočtu. Pán Filc zároveň vyslovil domnienku, že uvedený počet zamestnancov podľa neho zabezpečuje slabý obrat spoločnosti.
      Záver:  MVDr. Gajdoš vyslovil názor, že CULTUS, a. s. by sa v budúcnosti mala zmeniť na príspevkovú organizáciu, s čím všetci prítomní súhlasili.

K bodu 4:

       Mgr. Kováčová prítomným predložila doplnenú tabuľku s prehľadom počtu podaných žiadostí o umiestnenie dieťaťa v MŠ, celkový počet detí v MŠ, počet tried,  vekovú štruktúru umiestnených detí.... Vysvetlila  zadania  v jednotlivých stĺpcoch tabuľky. Celkovo bolo prijatých 1 887 žiadostí, nevyhovelo sa 1 229 žiadostiam – uvedené počty v sebe zahŕňajú i duplicitne podané žiadosti. Reálna potreba umiestnenia detí predstavovala počet 1 119 detí, z toho bolo 702 detí vo veku 3 – 6 rokov z Ružinova. Vzhľadom na kapacitné možnosti   materských škôl bolo v školskom roku 2017/2018 prijatých a umiestnených 658 detí. Mgr. Kováčová ďalej uviedla, že v tomto školskom roku boli vytvorené nové triedy, a to v MŠ Exnárova 1 trieda pre  15 detí a v MŠ Prešovská 1 trieda pre 18 detí. 

  K bodu 5:

      Členovia komisie súhlasili s predloženým návrhom harmonogramu stretnutí na rok 2018. Zhodli sa, že v prípade potreby budú termíny  stretnutí operatívne prispôsobovať alebo dopĺňať.

K bodu 6: 

       Tajomníčka komisie prítomným rozdala termínovník rozborov činnosti a hospodárenia organizácií. Termínovník im bude zaslaný i elektronicky. Členovia komisie by sa mali zaujímať o rozbory v RŠK a v Knižnici Ružinov. Tajomníčke nahlásia svoju účasť/neúčasť.

K bodu 7:

    Pracovné stretnutie ukončila PaedDr. Barancová.

                                                                                               PaedDr. Mária Barancová  v. r.
                                                                                                      predsedníčka komisie

V Bratislave   23. 2. 2018
Zapísala: Mgr. J. Lukáčová v. r.